**СТАНОВИЩЕ**

от доц. д-р Джени Маджаров

Софийски университет „Св. Кл. Охридски”, Исторически факултет

относно представените материали по конкурса за заемане на академичната длъжност **„доцент”**

**научна област:** 3. Социални, стопански и правни науки

**професионално направление**: 3.1. Социология, антропология и науки за културата

/**Етнология – История на българската етнология**/

Конкурсът е обявен за нуждите на катедра Етнология, при Историческия факултет

на Софийски университет „Св. Кл. Охридски” /ДВ бр. 50 от 15.06.2018 г./

 За участие в обявения конкурс за заемане на академичната длъжност „доцент” в катедра Етнология, при Историческия факултет на Софийски университет „Св. Кл. Охридски” са подадени документи само от един кандидат – гл. ас. д-р Илия Стоянов Илиев. Документите и материалите за участие в конкурса на Илия С. Илиев отговарят на всички изисквания от Закона за развитие на академичния състав в Република България и Правилника за условията и реда за придобиване на научни степени и заемане на академични длъжности в СУ „Св. Кл. Охридски”.

**Процедури по конкурса**

 На заседание катедра Етнология, в разширен състав, проведено на на 3 май 2018 г., е направено обсъждане на представеният хабилитационен труд на тема „Строители на общности професионални чужденци. Разговори на българските етнографи с чужди учени и научни парадигми”. На основа положителната оценка членовете на катедрата правят предложение да бъде обявена процедура за откриване на конкурс за заемане на академичната длъжност „доцент“

 Със Заповед № 38-470 от 11.09.2018 г., на Ректора на Софийския университет „Св. Кл. Охридски”, е съставено научно жури по конкурса за заемане на академична длъжност, което провежда първото си заседание на 4 октомври 2018 г.

 При осъществяване на отделните етапи от процедурата за обявяване и провеждане на конкурса за заемане на адемичната длъжност „доцент” са спазени всички нормативни изисквания и не са допуснати пропуски и нарушения. На основа предоставените и прегледани документи може да се установи, че процедурата по обяваване и провеждане на конкурса за заемане на конкретната академична длъжност е осъществена в съответствие с изискванията на Закона за развитие на академичния състав в Република България, Правилника за неговото приложение, както и Правилника за условията и реда за придобиване на научни степени и за заемане на академични длъжности в Софийски университет „Св. Кл. Охридски”. Последвалите действия по осъществяване на процедурата отговарят на изискванията в горепосочените нормативни документи.

**Биографични сведения**

 Кандидатът по конкурса за академична длъжност „доцент” ‒ гл. ас. д-р Илия Илиев завършва средното си образование в Националната гимназия за древни езици и култури, София (1985), продължава образованието си в Софийския университет, където придобива магистърска степен по етнология (1991), след което започва редовна докторантура към специалност Етнология, която приключва със защита на дисертационна разработка на тема „Русалии и калушари. Историческа етнология на един ритуал”. През 1999 г. придобива ОНС „доктор”. Междувременно една година специализира социална антропология във Висшето училище по социални науки (EHESS) във Франция (1995).

 Постъпва на работа с конкурс в катедра Етнология, при ИФ на СУ, през 1999 г., като до 2001 г. е на длъжност старши асистент. От тогава до настоящия момент е главен асистент в същата катедра. През целия този период кандидатът води различни упражнения, както и сам разработва самостоятелни лекционни курсове. В бакалавърските програми на катедрата и факултета разработва пет лекционни курса: История и теория на етнологията, История на българската етнология, Личност и лечение, Етнология, Българска етнология. В магистърсите програми разработва също пет лекционни курса, част от които са и на английски език: Приложна антропология, Всекидневен живот в социалистическа България, Всекидневен живот в постсоциалистическа България, Етнография на социализма, Съвременни дебати в антропологията. Неколкократно участва в изнасяне на съвместни лекционни курсове в други ВУЗ и научни институти в страната и чужбина.

 През годините гл. ас. Илия Илиев има натрупан сериозен опит в проектната и практическа изследователска дейност. За периода 2004 – 2017 г. има участие в пет национални и международни проекта по теми, свързани със социално-икономически проблеми на обществото, присъствие на религията в живота на общността, както и връзки между екосредата и променящите се традиции. През периода 2000 – 2005 г. осъществява два самостоятелни изследователски проекта, свързани с теми за употреба на облеклото „втора ръка” и механизмите на политически публичен живот в България. Особен успех в научното и академично развитие на кандидата представлява доверието, което му гласуват чужди изследователски институции. Той е поканен за младши гост-изследовател в Института за науките за човека, Виена (2000), гост-изследовател по програма Фулбрайт в университета Харвард, САЩ (2011), старши гост-изследовател в Института за науките за човека, Виена (2014). През периода 1999 – 2008 г. осъществява осем приложни изследвания по различни теми в страната.

 Според предоставеният списък с публикации научната продукция на кандидата е много добра. За периода от 1993 – 2018 г. той има 32 бр. (36 с преводите на чужд език) публикувани текстове, част от които в превод на чужд език. По своя състав публикуваните материали са: 30 бр. статии, 5 бр. студии и една монография. Изключително важна страна на тази дейност е фактът, че част от публикациите са направени в издания извън страната, на английски, френски и немски език, което подчертава високата ерудиция на кандидата и заслужена оценка за неговата научна работа, от страна на чуждата наука. Тематиката на публикациите е разнородна като обхваща теми от българската традиционна и съвременна култура. От разработките се вижда, че гл. ас. И. Илиев има предпочитание да работи интердисциплинарно, използвайки методите на етнологията и социологията. Като принос на кандидата в науката трябва да се споменат още направените три високо професионални превода на Клифърд Гийрц, Марсел Мос и Майкъл Херцфелд. Важен е и факта на съвместно съставеният с Винтила Михайлеску и Слободан Наумович сборник с материали на английски език. Високата ерудиция на кандидата проличава и от дейността му по оценка на научната продукция на български и чужди автори. Тук трябва да се посочат четирите отзива и рецинзии в български издания и едно в чуждестранно.

 По темата на конкурса „История на българската етнология”, кандидатът е представил списък от 23 бр. (26 с преводите на чужд език) свои публикации, от които 20 бр. статии, 5 бр. студии и една монография. Част от публикациите са направени в издания извън страната на английски, френски и немски език. Тематиката на публикациите е свързана основно с: практическо изследване на процесите в съвременната българска култура и стопанство; ретроспективен поглед към отделни моменти от историята на българската етнография, фолклористика и етнология, както и критично отношение към проучванията на българската култура от чужди изследователи. Като напълно съответстващи на темата на конкурса тук могат да бъдат откроени достатъчни на брой материали като: “The Proper Use of Ancestors”, “Local Uses of Three Soviet Ethnographic Concepts”, “Introduction”, “Concluding Remarks”, “Rethinking Traditional Collectives in 1970s”, „Антрополози и етнографи: бележки от периферията”, „Доставчици на контекст. Местни и гостуващи антрополози”, „Строители на общности и професионални чужденци. Разговори на българските етнографи с чужди учени и научни парадигми”. Посочените данни напълно отговарят и дори надскачат изискванията на ЗРАСРБ и Правилника за неговото приложение, което прави кандидата предпочитан при избора в този конкурс. От приложената към документите справка се вижда, че публикациите на И. Илиев са многократно ползвани и цитирани от различни автори в страната и чужбина. Това е доказателство за актуалност на изследваните от него теми и високото качество на научната му продукция.

**Хабилитационна разработка**

 В конкурса гл. ас. И. Илиев участва с представен монографичен труд на тема „Строители на общности и професионални чужденци. Разговори на българските етнографи с чужди учени и научни парадигми”, Пропелер: София, 2018 г., 139 с. Разработката се състои от увод, шест глави и заключение. В нея авторът прави преглед на взаимоотношенията между някои български учени, работещи в полето на етнографията, фолклористиката и етнологията, и отделни чужди представители на тези научни дисциплини. Този преглед започва с представители на българската наука от ХIХ в. и стига до преглед на отношенията през ХХI в. По своята същност това е преглед на историческото развитие на тези научни дисциплини в българска среда, пречупено през анализа и оценката за относителната идейна, методическа и творческа независимост и/или зависимост на българските учени от световните научни средища. Според автора връзките не са еднопосочни, а многопосочни, като през целия този период те на няколко пъти променят своята центробежна посока, идейно съдържание, тематична същност и практическа насоченост. На основа поднесените много факти авторът прави логични заключения, които на места стигат до смели твърдения.

 Вглеждането в изминатият път на науката, както и търсенето на причини за това развитие е важна част от процеса на израстване. Критичното и самокритично отношение позволява на автора да посочи слабостите и допуснатите грешки, но едновременно с това да отдаде заслужено внимание на безспорните върхови постижения на отделни представители и школи в българската наука. Именно в това виждам един от приносните елементи на монографичния труд на И. Илиев. Макар и пореден опит за представяне на историята и оценка на миналото развитие на етнографията, фолклористиката и етнологията, настоящият прочит на фактите надскача предходните с това, че авторът търси и посочва слабите страни във взаимното общуване между българските и чуждестранни учени. Вдъхва увереност едно от основните твърдения на автора, изложено в заключението. Според него сред разгледаните видове взаимоотношения като най-успешни, довели до оригинални резултати и професионално признание, дори и в чужбина на българските учени, се открояват тези, при които колегията твърдо е стъпила на постиженията в националната наука, творчески е приложила или създала свои методи за изследване и приоритетно работи по проблемите на българското общество. Това неминуемо води до заключението, че масовата практика на примитивно, безкритично уподобяване, заимстване на чужди идеи, теории и методи, никога няма да изведе българската наука до високи научни резултати и международно признание.

**Заключение**

Представените тук факти за преподавателската, научната и проектната дейност на кандидата, както и приложената хабилитационна разработка, ми дават основание да заявя, че по количество и качество те напълно отговарят на изискванията за заемане на академичната длъжност „доцент”. На това основание препоръчвам на членовете на уважаемото Научно жури да изберат гл. ас. д-р Илия Стоянов Илиев на академичната длъжност „доцент” в Софийския университет „Св. Кл. Охридски”, по професионално направление 3.1. Социология, антропология и науки за културата, (Етнология – История на българската етнология), който избор аз също подкрепям.

09 ноември 2018 г.

 София доц. д-р Джени Маджаров